Har disse jentene for stor makt?
Roger Finjord forsvant i veldig stor grad fordi tunge deler av spillergruppen mener at treneren ikke prioriterte en type fotball de ønsker å spille, og man kan jo spørre seg om norske fotballkvinner her har hatt for stor makt. NFF kunne meldt følgende: «Vi ga Roger Finjord denne jobben for 13 måneder siden, han ledet oss til EM og derfor leder han oss også i EM. De som ønsker å være med i mesterskapet, er det under de forutsetningene.» Konfrontasjonen ble aldri tatt. Isteden trekker ordmitraljøsen Finjord seg ganske rolig tilbake, og det fortjener han ros for. Kanskje er det riktig å bytte ham ut. Kanskje var han sjanseløs fra starten av, siden deler av spillergruppen ikke ønsket ham. Kanskje hadde han aldri den nødvendige autoriteten, de nye ideene, de riktige ideene, kanskje hadde han ikke det som skulle til for å løfte enkeltspillere og laget. Kanskje satte han for store krav til hva spillerne burde trene på og forbedre, kanskje var han i for stor grad «assistenten til Pellerud». Men kanskje har også spillerne i overkant stor tro på egne ferdigheter og at alt vil bli mye bedre med en ny trener. Les også: Bare Pellerud er skarpere Under Canada-VM i fjor sommer svarte Ada Hegerberg slik da VG spurte hva som er viktigst å jobbe med når landslaget skal utvikle seg: «Grunnteknikk og kontroll. Du må ha god kontroll på ballen, så kan du bygge videre på det. Om du har en 4-3-3-, 4-5-1- eller 4-4-2-formasjon, så stiller de krav til et godt pasningsspill og at man individuelt er nøye i det man gjør. Øver man inn en god offensiv samhandling slik at alle vet hva de skal gjøre til enhver tid, så kan man fokusere mer på utførelsen og utvide repertoaret.» (Saken fortsetter.) Denne uttalelsen er nok fortsatt ganske nær kjernen i denne saken. Spillerne ønsker en tydeligere trener offensivt, særlig i spill mot etablert forsvar. De ønsker mer terping på angrepsmønstre (de har mange flere samlingsdøgn enn herrene), de ønsker å ha ballen i laget og ikke bare trene på det tradisjonelle disiplinerte, forsvarsspillet og de raske kontra-angrepene. Det er forståelig at det er blitt en slitasjesituasjon, det har det vært en stund. Den norske stilen har vært ganske fastlåst lenge, og at det er flere spennende offensive typer i laget, inkludert et par store stjerner i store klubber, har nok ikke bremset ønsket om fornyelse. Flere av dem har garantert følt at de ikke har fått ut sitt potensial på landslaget. Selv om Finjord var en del av det gamle regimet, så det ut som det var en dreining på gang. Det begynte spennende i fjor høst, men stokket seg under OL-kvalifiseringen i mars. Marginene var små, men Norge også et stykke unna sitt beste i to av tre kamper. Det var heller ingen som ble veldig imponert av møtene med den beste EM-kval-motstanderen Østerrike (1-0-seier borte og 2-2 hjemme), og da hjalp det lite å avslutte med 15-0 til sammen på de to siste kampene. Klar beskjed: – Brenner et blått lys I en felles uttalelse fra spillergruppen heter det at «vi som lag ikke har hatt den utviklingen vi har forutsetninger til». De erkjenner heldigvis at de også har en del av ansvaret for det, og det er bra, for det er de som skal slå de riktige pasningene, vinne duellene og ha kontroll på motspillerne, for eksempel svenske Lisa Dahlkvist, som midt mellom de norske stopperne ga Norge en marerittstart på OL-kvalifiseringen etter bare et par minutter. Og de har ikke bare et ansvar for det som har vært; spillerne har også et betydelig ansvar for det som skal komme, for at utviklingen nå blir som de «forventer». De har åpenbart stor selvtillit, ingenting er bedre enn det, men de har også lagt et betydelig press på seg selv frem mot EM. Den nye landslagssjefen vil nødvendigvis bli en de stiller seg bak. Norge kommer nok til å ende opp med en type fotball som spillerne er fornøyde med. Da gjenstår det bare å prestere. PS! Da nåværende visepresident Bjarne Berntsen var norsk sjef i 2008, boikottet fem Røa-spillere landslaget i protest mot lederstilen hans. Berntsen ble sittende over neste EM (uten de fem), der det endte med norsk bronse (tapt semifinale).
Satt litt på spissen: Den neste norske kvinnelandslagssjefen i fotball bør gjøre som spillerne sier.